Tarun mustikkapiirakka on täydellinen herkku kesän kahvihetkiin – yksi ainesosa tekee rahkatäytteestä tavallista herkullisemman - Ruokala - Ilta-Sanomat
Julkaistu: 21.6. 13:30
Nyt on hyvä aika käyttää viime kesän marjoja pois pakastimesta uuden marjasadon tieltä.
Päätin leipoa tällä kertaa aika perinteisen mustikkapiirakan pakastemustikoista ja muropohjasta. Muropohjan ja mustikoiden lisäksi tein piirakkaan herkullisen vaniljaisen rahkatäytteen.
Minä käytin rahkatäytteessä vaniljatahnaa, joka on voimakkaan vaniljaista ja makeaa. Tuota vaniljatahnaa löydät ruokamarkettien leivontahyllystä. Voit korvata vaniljatahnan myös parilla teelusikallisella vaniljasokeria. Maku ei ole yhtä intensiivinen, mutta saat vaniljaista makua täytteeseen myös vaniljasokeria käyttämällä.
Voit makeuttaa täytettä oman maun mukaan. Lisää ensin pienempi määrä sokeria täytteeseen. Maista täytettä ja lisää tarvittaessa sokeria.
Anna piirakan jäähtyä paistamisen jälkeen ennen herkuttelua, niin saat leikattua siitä kauniita paloja. Säilytä valmis piirakka jääkaapissa, mutta ota se hyvissä ajoin huoneenlämpöön ennen tarjoilua. Näin maku on parhaimmillaan.
Katso alta resepti ja valmista piirakka vaikka juhannuksen juhlapöytään.
Nypi voi, vehnäjauhot ja tomusokeri tasaiseksi muruksi. Lisää murun joukkoon kananmuna ja työstä taikinasta tasainen. Painele taikina noin 24 cm vuoan pohjalle ja reunoille. Tasoita reunat leikkaamalla ylimääräinen taikina pois veitsellä. Nosta vuoka jääkaappiin täytteen valmistuksen ajaksi.
Valmista täyte sekoittamalla maitorahka, sokeri, kananmunat ja vaniljatahna keskenään. Sekoita mustikat ja perunajauho toisessa kulhossa. Kaada rahkatäyte pohjan päälle ja ripottele mustikat täytteen päälle.
Käännä halutessasi murotaikinan reunat hieman täytteen päälle ja paista piirakkaa 175 asteessa noin 30 minuutin ajan, tai kunnes piirakka on kypsää. Anna valmiin piirakan jäähtyä huoneenlämpöiseksi ja nosta vuoka jääkaappiin. Tarjoile piirakka jäähtyneenä.